# Eý ich sach in dem trone

Textdaten :
| Autor: | Frauenlob |
| Illustrator: | {{{ILLUSTRATOR}}} |
| Titel: | Eý ich sach in dem trone |
| Untertitel: | |
| aus: | UB Heidelberg 399v, UB Heidelberg 400r, UB Heidelberg 400v, UB Heidelberg 401r und UB Heidelberg 401v |
| Herausgeber: | |
| Auflage: | |
| Entstehungsdatum: | 13. Jahrhundert |
| Erscheinungsdatum: | Vorlage:none |
| Verlag: | Vorlage:none |
| Drucker: | {{{DRUCKER}}} |
| Erscheinungsort: | |
| Übersetzer: | |
| Originaltitel: | |
| Originalsubtitel: | |
| Originalherkunft: | |
| Quelle: | UB Heidelberg, UB Heidelberg, UB Heidelberg, UB Heidelberg UB Heidelberg |
| Kurzbeschreibung: | |
| Mit aufgelösten Lettern. Vergleiche auch Eý ich ſach in dem trone in Originallettern. ||
| Artikel in der Wikipedia ||
| Eintrag in der GND: {{{GND}}} ||
| Bild ||
| [[Bild:|250px]] | |
| Bearbeitungsstand ||
| korrigiert ||
| Dieser Text wurde anhand der angegebenen Quelle einmal Korrektur gelesen. Die Schreibweise sollte dem Originaltext folgen. Es ist noch ein weiterer Korrekturdurchgang nötig. ||
| Um eine Seite zu bearbeiten, brauchst du nur auf die entsprechende [Seitenzahl] zu klicken. Weitere Informationen findest du hier: Hilfe ||
| [[index:|Indexseite]] | |
[399v]
Eý ich sach in dem trone· eine vrowen dv́ was swanger· dv́ trůg ein wunderkrone· vor miner ǒgen anger· Si wolt wesen enbunden· sust gie dv́ aller beste· zwelf stein ich an den stunden kos in der krone veste·
Nv merkent wie si truͤge· dv́ gefuͤge· der naturen zv̊ genuͤge· mit dem si was gewirdet· den sach si vor ir sitzen· mit witzen· in siben lúchteren· vnd sach in doch gesvnderet in eines lambes wise vf sýon dem berge gehúren· Und hat ǒch das si solde
ia dv́ holde trůg den blv̊men sam ein tolde vrǒwe ob ir muter wurdent des lambes vnd der tvben die truben ir liesset úch swêren da von mich nicht enwundert ob úch dv́ selbe spise kan wol zv̊ der frúchte gestúren·
Eý bernde magt vnd eren riche vrǒwe· din ǒwe von dem grossen himel tǒwe· blůmen birt in werder schǒwe· wan hoͤret der turteltuben singen erklingen vol ringen nach suͤsses meijen horden· hin ist des winters orden die bluͤgenden win rebe diner frucht sint vollen smakhaft worden· Des soltu gen dem friedel ruͤffen dir arten dich zarten· in den heil wintragenden garten· kum lieb kum sust ist sin warten· dort vf dem lieben berge· von mýrren kein wirren· sol irren dich· wan er wil erkosen· sich· mit dir in den rosen· des soltu tochter mv̊ter magt· mit liebem liebe nu losen·
Nv lǒgen nicht dur icht·
das dich sunder wicht· der kv́ng in sinem kelt fůrte· dich růrte sin gruͤssen· wie nu vro magt· habt ir úch wol versunnen· wir gunnen der wunnen· v́ch wol wan ir den win hant getrvnken· mit der milch so svͤsen· Ich wene wol· v́ch sol den zol sin munt machen kunt· wa ir dur úwer hůter kamen· die úch namen den mandel was sůkent ir maget so spate in den gassen kein lassen wir wassen dú lieb an úwern wunden dur sunken hat der sin teil ich den wandel·
Sit irs dv́ maget dv́ durch die wústenunge zoget· mit richem smachen v́ch hat gemehelt der eren vogt· ir sint ein brut das bruͤf ich an den worten· der kúng der úwer portem kam vs vnd in dvr willen sin dv́ doch beslossen was vnd ist ǒch an allen orten Dauid der saget ir stuͤnde zv̊ der zesewen hant goltvar bekleidet· v́ch kv́ng Salamon bevant gar úberlut er gicht das úwer loͤcke gestalt sin sam rechboͤche· vnd úwer huf da saget· er luf wie úwer guldin fúrspan sin wol gestalt der kúschen ir roͤche·
Der siben kirchen schreib Johan· was sú tůn solden oder lan· ob si mit willen wolden stan· bi gotte sunder valles wan· da wart gebennet der selden ban der engel siben vůrten dan die botschaft als ich mich versan· maget sit din forme den bespan der alle forme kroͤnen kan· dis wurzen schůf ir kraft der siben geiste· Da von geliche ich dich ze der stunt· den kilchen ach dv bernder grunt· dv́ wisheit minne was dir kunt dv́ senftekeit der kuste funt din rat din sterche beleib gesunt· din vorchte entslos den grossen grunt· maget eller megeden ein uber bunt· von disen geisten wart entzunt· din lip din herze das min munt· dich misset vf das beste vnd vf das meiste·
Ob ich die warheit lerne· die siben liecht luterne· vs diner sele lúchtent· sam die sternen von in wart zitig dines geistes erne· von der iungalt zwischen sas in wissú kleider sunder has· gegerwet als er sich vermas· ey tochter von sýon vroͤwe dich der mere· Dv́ siben liecht erglesten· ob des geistes vesten· din zvcht din kv́sche lúchtent ie mit den besten· din stete vnd ǒch din trúwe vil wol westen· das der gelǒbe dich nicht floch· din guͤte schein da vollen hoch· din diemůt sich gen himel zoch· hie bi beleip din wille an alle swere·
Ey welcheh berndes minne wort maget alles hordes v́berhort· wan din gestalt din schoͤne durch schǒwet alse kroͤne· ir gelf ir lut ir gruͤne kungcrone· din richsen wol zimt· als es sol· zesiner zesewen siten· der apphel den dv treist· beginnet ziten· die blůmen lachent beidenthalb der liten ir munde hat der tǒn gewagen si tůnt recht als si wellen sagen dv́ magt [400r] ob allen megeden vns můs wohl behagen·
Kvͤnc salomon der wisheit selig· der gicht ir nabel ein guldin kel· si voller edeler steine· sin luter vnd reine· der kelch des suns dar vs er v́ns hêr sinem vatter brachte· wie wol dv zarte tochter vns bedachte· das sú den val des alten· swindes schachte· vil schone ob allen vrǒwen sprich· der schoͤne lieb ein můter sich der heilicheit ein offenunge nennet mich·
Ich bins dv́ grosse von der kvr· min wille ist kreftig vnd ǒch mur· gen liebem lieb ich enbúr· das venster miner klosen túr· da ging min lieb so trútlich vúr· sin hant mich ruͤrte das ich spúr· si was von suͤssem tǒwe nas· es duchte mich ein honig vas· ich as den veim· vnd trank den seim· sust kam ich heim· des wart mir bas· was wirret das· Den slangen beis min hermel wissel· min tǒwig svͤlser morgen risel· durch brach des herzen flůtes kisel· min wúnschelrůte svnder zwisel· streich abe der swarze hêlle misel· sus wart geroͤtet sunder prisel· der palm von dem min gruͤsen kam· sprich edeler wiser frúnd adam· wie min gesůch den dinen flůch· bracht in vn frůt mir megede zam wil mv̊ter scham·
Ich bin erkennig· nennig durch des hoͤchsten kv́neges sedel burg· min túr mir nie man kan gewinnen· min zinnen vs vnd innen· nach lylien wis gesprenget· des trones wesen mir hilfelich zinset· min gassen sint geblůmet wer mich růmet· ein balsam den durch gruͤnnet· der svnnen glentzen ist min kleit· dar in han ich mich gebriset· vnd bereit· so hat der mane sich geleit· ze minen suͤssen· ich kan buͤssen swere· das gůt geist mich ruͤmet· Wem er mich vester· swester saget· er gicht ich si so ivng betaget· wie wolden wir das si sich berufte· barberuste· zv̊ der luste· dvrch si man das spechen solde· nu merkent was· min friedel wolde· er wartet siner lune· das mich brune von sênfte der alrune· wart slafende so svͤssen smak· in v́nsern porten leisten dvrch so richen beiag· die wile vntz ich des slaffes enpflag gen der naturen sin behuren můst er vlechten vnd zvnen·
Der smid von oberlande warf sinen hamer in mine schôs· vnd warchte siben heiligheit· ich trůg in der den himil vnd die erde treit· vnd bin doch meit er lag in mir· vnd lie mich sunder arebeit· mit sicherheit· ich slief bi dem des wart ich fruchtig voller gottes svͤsse· sin svͤsse mir da sneit· min alter vriedel kuste mich· das si geseit· ich sach in an da wart er inne· do froͤite sich dv́ mâssenie da zehimel also wie zv́chtig stolzer megede rům· ich schalse doch hoffte das es ieman missevalle· er iach min brústel were suͤsser danne der win· da barg er sich mit fůgen in·
Wie wol er mich erkande· der sich so vaste in mich verslos· wer leit mich in der lýlien tal do min amis curtois sich tǒgen in verstal· ich bins der Sâl· dar inne man das gespreche nam· vmb einen val· schon ich das hal· secht lieben secht· min morgen roͤte hat erweket hohen sang vnd richen schal· den núwen tag der alten nacht· ich bins der gral· da mit der eren kv́ng den leiden vber vacht· min spúne ernerte den von viol velde mir barg· ein hitze an minen gelde· damit ich sties den flůch vs dem gezelde· ich wurchte phriemen· vnd enbant dv́ alten recht· sus wart der strik· des valles slecht·
Ich bins ein zucker suͤsser brunne· des lebendes vnd des bernden wunne· ich binsein spiegel der vil klaren reinekeit· da gar von erst sich inne sach· ich was mit im do er entwar· gar alle schepfenunge· er sach mich stetes an in sin ewiklichen ger· wie recht wol ich tet im in den ǒgen· ich zarter wol gemůter rosen garte komt alse zv̊ mir die min gern· ich wil ich kan ich můs gewern· ich bins der lebende leitesterne· des nieman sol noch mag enbern· mit můt frůt tůt gůt· ich bins dú stimme dv́ alte leo lůt· dv́ sinem kinde uf von des alten todes flůt· ich bins dv́ glůt· da der alse fenix sich eriungen wolte· ich bins des edelen cedren pelikanes blůt· vnd han das alles wol behůt·
Ich bins ein wurzen richer anger· min blůmen [400v] die sint alles swanger· ir sassers brechender smak· vil gelwer varwe treit· eý welch ein flússig zinsig bach· die blůmen min dur súchtet· das si stant nach wúnsche in sprúngen ich bins ein aker der weissen zitig brâchte her· da mit man spiset sich in gottes tǒgen· ich trâsch· ich můl· ich bůch lind vnd mâcht ǒch hêrte· wen ich mit aleys· bestrêch· des beleib sin bitz so suͤsseklich weich ich bins der tron dem nie entweich dv́ gotheit sid got in mich sleich min schâr· gar clar var er got· si got· ich got da vor maning spar ich vatter můtter er min můter vatter zwar· wan das ist war· ich leit ich brach den tot· ich warb als ich do solde· ich fůr ich kam ich adilheit der tugende nar erleit· da mocht min engelmar·
Sterke vnd zierde hat mich vmbe halset ich schreib als einer der da búrge vêlset· wan ich bin svͤsses riechen wem ich kvm in sin gǒm· ich zog úber das gebirge hin· zv̊ sprechen minem prise dis guͤtig nennet vns der grise· min suͤlen silber meinen min sims ane leim· vs golde erscheinen min vf ganc purper wol mich reinen dar zwischen ist gestroͤwet inne· dv́ were sênfte svͤsse minne der aller bin ich ein beginne gnade hat sich in min lesse· vs der kesse · so volleklich gegossen· dv́ wisheit hat mir minen munt entslossen· der ordenunge senftekeit· min zunge hat genossen· des gruͤssen lieben gruͤsset mich·
Die patriarchen sahen min figuren· si sprechent von mir in der naturen· so svͤsses noch so reines· in al der welte wurde nie· wil ieman wissen was ich kan· ich salbe ich heil ich fuͤir vs noͤten· was man mir der wunden lie· Ich bin ein liecht der starken tugende der grundelosen guͤti· ein endelose mugende ich ruͤffe ich schrye das min krye· in al der welt ze trost gedye· hie mit ich mich vor ernste vrye· nit zornes hat min denchen· ich kan vs siben hornen schênken· die man sach vf dem lambe lênken· was die propheten alle kunden ir wort ir rede vf mich si bunden ir pýr núwer himel minen frúnden gen mir súlent die ingesigele alle ir rigele· wie vaste er si behalten min schêpfer vnd min vriedel der vil alte der sich zv̊ mir nach siner kust in drin personen vaste des selben můter maget bin ich·
Ein snider sneit mir min gewant· sin sin den spehen list ervant· do mich gepriset hat sin hant· er sach mich an vnd kos min kleit· als ein meister kiesen sol· do stůnden mir min kleit so vs der masse wol· das si im gevielent sa zehant in sinem můte· er tet ein spechen dú was nútzelich vnd gůt· die wîle vnde ich min kleider trůg er was so klůg· das er im sneit vs minú kleiden kleider an· dv́ waren bas danne minú kleider vil getan· vnd doch dv́ minen beliben gantz an allen bruch an allen wanch an allen schrantz· phin luter schoͤne ob aller schoͤne glantz· der meister heisset meister Als er das wunderliche kleit het wunderlichen angeleit· es was so wert vnd wart so breit das es beslos den grossen der da himel vnd erde in hênden hat doch wart an im verschroten sit dv́ selbe wât· er worchte ein spiegel vas· als ers vollebrachte ich sahen er enmitten drinne sas· vnd abentúre meisterschaft· von froͤmder kraft· das spiegel vas beslossen in doch wie froͤmde er si· do blůt er wider vs im· alsam ein bluͤnder zwî· vs einem gantzen bǒme tůt· vnd als der apfel vs dem bluͤnden blůmen bluͤt· das spiegel vas beleib gantz an allen ênden gůt· sus ich ver want die geister· Ich bins der sterne von Jacǒb an mir so lit der hoch geherten engel lob· ich bins dv́ grosse gottes stat· von der sant augustinus vil gesprochen hat· min porten nie entslossen wurden· doch kam min vriedel drin· vnd nam dv́ burdi die ich da trůg vnd half mir tragen· das sol úch allen lustlichen wol behagen· er wart mit einer schoͤnen meit· gegen sinem vatter verber seit· des kam er sid in arebeit· dis ellende er guͤtlichen leit do mit er doch sin erbe erstreit· das ime sin vatter hat ver [401r] seit· des wol vnd wol das ich der sachen ie began
Uil lieben tůnt mir ǒch ein lieb vnd merkent wie der goͤtlich minnen diep sleich in mitten in die sele min· vnd tranchte die mit suͤssekeit der svͤsse sin si wart verbunden mit der suͤsse das si vertrůg des grossen grůsses gruͤssen· vnd wúste ie doch was ir geschach· nie leit wan liep nie we wan wol kein vngemach· die wachter miner burget zwar der tǒgen wurden nie gewar· wie got sin kint in mich gebar· das ich gewart fúr was al dar dv́ svͤssi miner sele nar· gebar den geist ich mensche klar· sús vatter sun heiliger geist sich in mich span·
Ich bins der ersten sachen kint ich bins ein vnderstand in der bolcher sint· die drie vnd doch masheftig kvnden werden nie· er ist min wesen vnd ich das sin so gůter· er ist kint vnd ich můter· er tet ich leit in wênn vf wê· des hab ich gelegenheit sin eit die mag man mir sagen vnd sin gestalt in mine iagen wêlch vnderscheit mag das geklagen dv́ menscheit vnser eigen iemer můs betagen ob kein zv̊ geschicht er mag getragen· es si ein got den ich gebar·
Das wort mir von der hoͤhi kam· vnd wart in mir ein so gebenedichet nam das wort hie wart der name was ane werden· ie von disen zwein ein rede wart gevlochten der min witze dochten ein meyen trůg dv́ rede in ir das disputieret ich genůg als mich der vrone botte besprach wan er bewiset mich sin in warer sprúche iach der nider ein grunt der mittel ein zil der hohi ein tach nan in mir werder kv́nsten nar
Eý wal sich mischelt vnd vnmischet wal sich vs der missche trischet ob das mischen nit verlischet· vnd der vrsprung sich da vrischet vnd das vngemischet belibet wie das mischen von ime tribet wernden vnd vnwernden brehen mit gebúrt· ob sol sprechen das ich dir bin ein beginne· wie des geistes wertlich minne· mit der lieb vnd mit der lusten enger wiret an vnkuste ich bins aller forme forme ab genomen nach der inneren sinnes norme dv́ durch blvͤmet was vnd ist vnd iemer mv̊s an ende sin
Zwar ich bins aller tugenden nature vnd aller materien nach geburen was ich in dem sinne mure speher bilde ich vil behure ich bins aller himel messen· vnd swas ir snelli hat besessen· wie gesteket in die firme sint die sternen des ich dirren· die sich werren mit der irren· in grůs wandel nahe pfirren· ich han gedechset allen speren· beide ir heimen vnd ir keren· wite lengi duft hoͤhi winkel messig miner lust· sich nit entpfloͤhe zal der dingen mit der sachen ligent inne die húgede min·
Wie die doͤne schoͤne loͤne schênken vs der armonien wie sich modelnt drios drien wie die steige velle schrien mag man hoͤren in nv́n choͤren den schal nieman mag zer stoͤren da min vriedel der vil schoͤne schaffet vnser ding·
In balde troͤne kroͤne mir ein kússen sunder gerten miner menscheit schilt geverten· Mit dem kv́nge ýesse zêrten· sus in trǒme nam er min gǒme vnder einen appfel bǒme wart erweket ich so suͤsseklich secht das tet der iungeling·
Nv lat v́ch lusten also hubsches meres· er was svn des alten gartineres· der gebolzet hat in sinem garten· den bǒn dar an er selbe sît des todes wolte warten min můt da an der menscheit gar gewalteklich zer brochen vnd zer stroͤret wart min kint des lebens tet nach sines vatter art nu secht ich bin des bêtte salomones rich hoch swebendes lones das die sechzeg starchen vmb haltent vier vnd zwênzeg ist der wisen alten núwan zwelf sint der botten die des kristan tůmes waltent der ordenunge núne sint· die nie min lob vol zalton· dri patriarchen vier ewangelisten wunder stalten· noch sint ir echte den ich sachen das ir heilickeit min berndes lop bewaltet zware die sint solicher slachte·
Nv stroͤwent mir die blůmen vmb mine klosen besteckent mich mit lýlien vnd mit rosen er blůme von mir blůme wolt entspriessen· vnd das was in der zit· do sich die blůmen schǒwen liessen· do der blůme von mir blůme wars sich in der blůmen zit vnd mit dem blůmen han ich mich gebluͤmet wirt [401v]
erschin· ich glast wir lv́chten vnd er glêntzen· mêr dan meijen lentzen was der sumer specher varwe erkuket dar in so hat min vriedel sich gesmuket er wil das ich sin herbest si· vnd hat in mich gedruket die truben da min vatter sich hat selber in gebukket sus wart min kint min brůder vnd min swager des flukes windet wir verdrungen ab dem blůmen· Mir ist trostes vil entsprungen sv́nder da birge dih hinder·
Gen bergen klimmet nach ir nar dv́ geis· dur das ich min har gelichen heissen der himel hoͤhi han ich uber klummen· vnd mit dv́ gotheit mit der macht so meisterlich dur swummen ich kan úber das gebirge zv̊ herten herzen komen vnd mit der sele schaf ich mines friedels frumen des han ich dien beinen mangen geist genomen· ich bins des wisen noe trones ark· in die sich vor menschlicher sv́nden sint flůt barg· der starche zwischen im vnd gotte stan ich recht in mitten vs der march· der vatter vmbe halset mich so lit der svn ver slossen in minen sarchen rubin rotem gab er mir mit Symeones swerten den smaragden ich kúsche trůg der saphýr zierte mich genůg· des herten flůches adamas· zerbrochen wart mit sinem blůte· sus er mich gewerte·
Des siges iaspis der das blůt ver stalte min koͤpfe gůt flůt des iamers walte· er brennez dur parýllen warer minne min trůben ioch an dine herze suͤnig werdent inne· sýntopasýr mir in reiner lúste kam do kalzedonet ich das es der zúchte zam· sus trůg ich amansten der vil bernden scham· der froͤiden crisolisten mich durch slichen do mir der angeborne nebel wart geistlich wart abgestrichen sůsser rǒb der mandel was do mir die rǒber miner mer entwichen alsus ich menschlich goͤtlich wart· ia menschlich goͤtlich das hat er gerichen froͤwet úch alle froͤwet úch miner balsamiten ich volles wúnsches wúrzen smak min mitsam granatis beiag der brasin des trostes heilsan an úch strichen můs sús werden sit ir des himels margariten· der leich sich hie êndet·

## Anmerkungen (Wikisource)

* ↑ Vorlage: dem.
* ↑ Vorlage: dim.
* ↑ Vorlage: ſoldon.
* ↑ Vorlage: wolde.
* ↑ Vorlage: ſúnder.
* ↑ Vorlage: beid.
* ↑ Vorlage: nēmet.
* ↑ Vorlage: ſtolz.
* ↑ Vorlage: ofte.
* ↑ Vorlage: ewiklich.
* ↑ Vorlage: pelibanes.
* ↑ Vorlage: bꝛechen· der.
* ↑ Vorlage: r.
* ↑ Vorlage: ſchoͤner.
* ↑ Vorlage: gewar.
* ↑ Vorlage: einēn.